২০০৮ বৰ্ষৰ ৩০ অক্ট'বৰৰ গুৱাহাটী, বৰপেটা, বঙাইগাঁও আৰু কোকৰাঝাৰৰ বিভীষিকাময় একাদিক্ৰমে সংঘটিত বোমা বিস্ফোৰণৰ শনিবাৰে ১৩ বছৰ সম্পূৰ্ণ হ' ল। ২০০৯ বৰ্ষৰ পৰা প্ৰতি বছৰে গুৱাহাটীৰ গণেশগুৰিৰ বিস্ফোৰণস্থলীত ৰাজ্য চৰকাৰে এই দিনটোত শ্ৰদ্ধাঞ্জলি অনুষ্ঠান আয়োজন কৰে। এই বছৰো ইয়াৰ ব্যতিক্ৰম হোৱা নাই। প্ৰতিবাৰৰ দৰে এইবাৰো বিস্ফোৰণত নিহতসকলৰ পৰিয়ালবৰ্গই তেওঁলোকৰ প্ৰতি চৰকাৰে গ্ৰহণ কৰা আওকণীয়া মনোভাৱৰ কথা কৈ আক্ষেপ কৰে। এইবাৰো কৰিছে। এই বিস্ফোৰণত নিহতসকলৰ অধিকাংশই শ্ৰমিক শ্ৰেণীৰ লোক আছিল। সাধাৰণ জীৱিকাৰে নিজৰ নিজৰ পৰিয়াল পোহপাল দিছিল। তেওঁলোকৰ পৰিয়ালবৰ্গই আপোনজনক হেৰুৱাৰ বেদনাৰ উপৰিও পৰিয়ালৰ একমাত্ৰ উপাৰ্জনকাৰীক হেৰুৱাই গভীৰ সংকটত পৰিছিল। সেই সময়ত চৰকাৰে প্ৰতিটো পৰিয়ালৰ একোজনকৈ লোকক সংস্থাপন দিয়া হ' ব বুলি ঘোষণা কৰিছিল। আজি তেৰ বছৰ পিছতো এই লোকসকলৰ পৰিয়ালবৰ্গই এতিয়াও তেওঁলোকৰ কোনো সংস্থাপনৰ ব্যৱস্থা কৰা নহ' ল বুলি আক্ষেপ কৰিবলগীয়া হোৱাটো অতি লজ্জাজনক।